’Mì tsa ta ngaꞌtsì‑no nga ko̱ꞌsín tíxin‑no,
nga̱ bexkon‑ná ra ꞌa̱n yá‑ni jñà xi̱ta̱ ra ꞌa̱n tsjahíjia̱n.
Tanga tjínè‑la̱ nga ki̱tjasòn koni ꞌsín tíchja̱ jè Xa̱jo̱n ra tjíꞌta ꞌÉn‑la̱ Nainá nga tsò:
“Jè ra bakjèn‑ko̱‑na,
ti̱jé tsáfaꞌta‑na.”
Ti̱ꞌndi̱í ko̱tíxin‑najiòn,
mé‑ni ꞌkia̱ nga ijye ko̱ka̱ma katakjiín‑no nga ꞌA̱n‑ná [ra Nainá].
Ngi kjo̱hixi̱í ra xin‑no,
jè ra ska̱ábétjò jè xi̱ta̱ ra ꞌa̱n sikásée̱n,
ꞌa̱án‑ní ra ska̱ábétjò‑na;
ko̱ jè ra ska̱ábétjò‑na,
jé ska̱ábétjò jè ra isìkasén‑na.
Jesús,
ꞌkia̱ nga ijye ko̱kitsò jñà ꞌén kìi̱,
ꞌñó ꞌon kjomà‑la̱ inìma̱‑la̱,
ꞌkia̱á kitsò:
―Ngi ꞌén kixi̱í ra xin‑no,
ti̱jión jngo‑najiòn ra si̱ìnga̱tsja‑na xi̱ta̱ kondra̱‑na̱.
Jñà xi̱ta̱ ra kotáꞌyáꞌta‑la̱ Jesús,
iskotsíjen‑jnó xákjén nga jngó jngó,
nga̱ mì kì be yá‑ni ra ko̱kitsò‑la̱ Jesús.
Jngo xi̱ta̱ ra kotáꞌyáꞌta‑la̱ Jesús ra ya̱ tíjnaꞌta chraña‑la̱ ꞌkia̱ nga i̱nchibakjèn,
jè ra ꞌñó tsjake Jesús.
Jè Simón Pedro isíkáꞌbi̱i‑la̱ tsja jè xi̱ta̱ xákjén ra̱kìi̱ ra ya̱ tíjnaꞌta chraña‑la̱ Jesús,
mé‑ni nga katakjònangì‑la̱ Jesús yá‑ni ra ko̱tsò‑la̱.
Jè xi̱ta̱ ra̱kìi̱ isa̱á ꞌñó tsikijnaꞌtáꞌñó-isa‑la̱ Jesús nga iskonangi‑la̱,
kitsò‑la̱:
―Ji̱ Na̱ꞌìn,
¿yá‑ni ra ko̱ꞌmiàa̱ ji̱?
Jesús kitsó‑la̱:
―Jngo‑yá ni̱ño̱ nchra̱jín sikáꞌnchia̱,
ko̱ jè ra tsja‑la̱ ni̱ño̱ nchra̱jín ra̱kìi̱ jè ní.
A̱kjòn isikàꞌnchi̱ jngoyá ni̱ño̱ nchra̱jín ko̱ jé kitsjà‑la̱ jè Judas Iscariote,
ti‑la̱ Simón.
ꞌKia̱ nga ijye iskábé ni̱ño̱ nchra̱jín jè Judas,
ndi̱to̱ón ꞌjahaꞌsen‑jin jè xi̱ta̱‑ni̱í ya̱ inìma̱‑la̱.
ꞌKia̱á kitsò Jesús:
―Jè kjoa̱ ra ko̱ꞌsi̱ìn,
ndi̱to̱n kjòn ko̱ꞌti̱in.
Jñà xi̱ta̱ ra i̱nchibakjèn,
ni̱jngo kjòchi̱ya‑la̱ mé‑ni ko̱ꞌsín kitsò‑la̱.
Ta ꞌkoa̱á ꞌsín isíkítsjen iꞌka tsa tsò‑la̱:
“Ti̱ndá chibi tsajmì ra ko̱chjeén‑ná ꞌtse̱ ꞌsí.”
O̱ tsa tsó‑la̱:
“ꞌTi̱ chiba‑la̱ to̱n jñà xi̱ta̱ i̱ma̱.”
Nga̱ jé Judas nga̱tsja jè xijtsa to̱n,
kií ko̱ꞌsín isíkítsjen‑ni.
ꞌKia̱ nga ijye iskine jè ni̱ño̱ nchra̱jín jè Judas,
ndi̱to̱ón itjo niꞌya.
Nga̱ ta̱ ꞌkoa̱ ijyeé na̱ti jñò.
ꞌKia̱ nga ijye itjo jè Judas,
Jesús kitsò:
―ꞌNdi̱‑ni̱ ijyeé tíꞌya‑la̱ jè kjoa̱jeya‑na̱ koni Iꞌndí‑la̱ Xi̱ta̱,
ko̱ ti̱ꞌkoa̱á jè Nainá jeyaá tíjna a̱ꞌta ꞌtse̱ Iꞌndí‑la̱.
Tsa jè Nainá jeya tíjna a̱ꞌta ꞌtse̱ Iꞌndí‑la̱,
ti̱ꞌkoa̱á jè Nainá jeyaá si̱ìkíjna ra jè;
ko̱ ndi̱to̱ón jcha̱‑la̱ kjoa̱jeya‑la̱.
Jiòn ra ndí i̱xti‑na̱ xin‑no,
mì tsa ti̱ tse kóti̱jnako̱‑no.
Kjótsji‑nájiòn,
tanga koni ꞌsín kíxin‑la̱ jñà xi̱ta̱ judío,
ꞌkoa̱á ti̱ꞌsín xin‑najiòn ꞌndi̱ ꞌndi̱:
Ya̱ ñánda̱ nga fia ra ꞌa̱n,
mì kì ko̱ma kongió jiòn.
Jngo kjo̱téxoma xi̱tse̱ títsja‑no nga tsjacha ꞌtio̱òn xàngio̱o nga jngó jngó‑no.
Koni ꞌsín nga tsjake̱‑najiòn,
ꞌkoa̱á ti̱ꞌsín tsjacha ꞌtia̱àn xàngio̱o nga jngó jngó‑no.
Tsa ko̱ꞌsín tsjacha ꞌsia̱an xàngio̱o nga jngó jngó‑no,
ꞌkoa̱á ꞌsín ske̱‑ní ngaꞌtsì xi̱ta̱ nga jiòn‑jiòn,
ngi kixi̱í kjoa̱ nga ya̱ chitáꞌyáꞌta‑ná jiòn.
Jè Simón Pedro iskonangií‑la̱ Jesús,
kitsò‑la̱:
―Ji̱ Na̱ꞌìn,
¿ñánda̱ tjiꞌmì?
Jesús kitsó‑la̱:
―Ya̱ ñánda̱ nga tífia ꞌndi̱ ꞌndi̱,
mì kì ko̱ma ꞌkín‑tji̱ngi‑ná;
tanga a̱skaán ꞌkín‑tji̱ngi‑ná.
Jè Pedro kitsò:
―Na̱ꞌìn,
¿mé‑ni nga mì ma kjín-tji̱ngi‑la̱ ꞌndi̱ ꞌndi̱?
Tíjna̱nda‑ná nga ki̱yátjì‑la̱.
ꞌKia̱á kitsò Jesús:
―¿A kixi̱í kjoa̱ nga ꞌa̱n si̱ꞌken‑tjí‑ná ijo‑li?
Ngi ꞌén kixi̱í ra ko̱xin‑la,
ꞌkia̱ nga ti̱kjè kjindáya jè káxti̱,
jàn ꞌka̱ ko̱síi̱ nga mì kì ꞌyaxkon‑ná.